डोनाल्ड ट्रम्प की संकीर्णता के कारण हत्याएं?
अमेरिका के चुनाव प्रचार में डोनाल्ड ट्रम्प ने अन्य देशों के लोगों को अमेरिका नहीं आने देने का एजेंडा प्रस्तुत किया था। उनका विचार था कि अमेरिका में रोजी-रोटी कमाने का अधिकार केवल अमेरिका में जन्मे लोगों को है। अरसे पहले द्रविड मुनेत्र कड़गम का जन्म भी इसी विचार से हुआ था कि बाहर वालों को तमिलनाडु में अवसर नहीं दिए जाए। बाद में बाल ठाकरे ने भी महाराष्ट्र में यही नारा लगाया। इस तरह से संकीर्णता का दृष्टिकोण चेन्नई से मुंबई होता हुआ वॉशिंगटन पहुंचा। दरअसल, संकीर्णता की जंगल घास सब जगह उग जाती है अौर इसके लिए किसी बीज का आयात नहीं करना पड़ता। एक दौर में तत्कालीन प्रधानमंत्री इंदिरा गांधी ने हॉलीवुड फिल्मों के भारत में आयात को प्रतिबंधित कर दिया था।
उस समय कोई भी अप्रवासी भारतीय राष्ट्रीय फिल्म विकास निगम में पांच हजार डॉलर जमा करके विदेशी फिल्म का आयात कर सकता था, जिसका परिणाम यह हुआ कि उत्तेजक एवं हिंसक फिल्मों का आयात हुआ। उन फिल्मों के उत्तेजक दृश्य सेन्सर बोर्ड काट देता था परंतु कटे हुए अंश पुन: जोड़कर फिल्में प्रदर्शित की जाती थीं और इस जोड़ने को इंटरपोलेशन कहा जाता था। इन फिल्मों में एक लोकप्रिय फिल्म ‘सिराको’ थी, जिसमें अभद्र दृश्यों के कारण उसकी कमाई मुख्यधारा की हिंदुस्तानी फिल्मों से अधिक हुई थी। किसी भी क्षेत्र में संकीर्णता का आगमन पूरी मनुष्य जाति को हानि पहुंचा सकता है। यह चिंताजनक है कि वर्तमान में अनेक देशों के प्रमुख संकीर्णवादी हैं। मानवता की धारा को विपरीत दिशा में प्रवाहित करने के प्रयास किए जा रहे हैं और सबसे अधिक दुखद बात यह है कि इन विभाजक शक्तियों को अवाम का समर्थन मिला है तो क्या हम इस नतीजे पर पहुंचे कि मनुष्य सामूहिक आत्महत्या की नकारात्मकता के प्रभाव में आ चुका है? विपरीत परिस्थितियां स्वयं उनसे संघर्ष करने की ताकत देती है। रावण, कंस, हिटलर जैसे लोग अपनी नकारात्मकता में ही अपने विनाश के बीज लिए जन्मे थे।
डोनाल्ड ट्रम्प के पागलपन के प्रभाव सामने आ रहे हैं। दो भारतीय लोगों को अमेरिका में गोली मार दी गई और पूरा अमेरिका सन्न रह गया है। वहां एक आंदोलन पनप रहा है कि प्रेसीडेंट डोनाल्ड ट्रम्प के खिलाफ सीनेट में अविश्वास का प्रस्ताव रखा जाए। अब ट्रम्प महोदय सकते में आ गए हैं और उदारवादी दिखने का प्रयास कर रहे हैं। तानाशाही प्रवृत्ति नाना प्रकार के वेश और मुखौटे धारण करने में प्रवीण होती है। वे देवकीनंदन खत्री की तरह अय्यार होते हैं, जो इच्छाधारी नागिन के गल्प की तरह स्वंय को बदले हुए रूप में प्रकट करना जानते हैं। वे लखलखा सुंघाकर विरोधी को बेहोश करते हैं। हमारे वजीरे आज़म की लच्छेदार वाणी भी यही काम करती है। वे अपने लखलखे को नाक में नहीं वरन कान के द्वारा विचारप्रणाली में प्रवेश कराते हैं। वर्तमान में देवकीनंदन खत्री का प्रासंगिक होना भी एक किस्म की लाचारी है। क्या ऑस्कर समारोह में श्रेष्ठ फिल्म के नाम की घोषणा में हुई त्रुटि को पूरे अमेरिका के विचलित होने का प्रतीक मानें। हॉलीवुड फिल्मों में आप वहां के अवाम के अवचेतन की झलक देख सकते हैं। भारतीय सिनेमा में भारत उतना नहीं दिखाई देता। रॉबर्ट स्कलर की किताब का नाम है, ‘मूवी-मेड अमेरिका।’ आज के भारत के आकलन के लिए देश को राजेंद्र माथुर, हरिशंकर परसाई, श्रीलाल शुक्ल व शरद जोशी के नज़रिये से देखा जाना चाहिए।
फिल्म देखने में भी भ्रम कई तरह से उजागर होता है। कुछ दशक पूर्व एक विज्ञापन फिल्म की हर पांचवीं फ्रेम में एक निर्वस्त्र स्त्री थी और एक सेकंड में चौबीस फ्रेम होते हैं, तो देखने वाले के अवचेतन में उस स्त्री छवि का प्रभाव पड़ता था। इस विज्ञापन फिल्म के खिलाफ दायर मुकदमे में सारी बातें उजागर हुईं। वर्तमान में भारत विकास नामक विज्ञापन फिल्म की हर पांचवीं फ्रेम में साधनहीन भूखा निर्वस्त्र भारतीय खड़ा है, जो नज़र नहीं आ रहा है परंतु देश के अवचेतन में दर्ज हो रहा है।
परदे के पीछे
जयप्रकाश चौकसे
फिल्म समीक्षक
jpchoukse@dbcorp.in
bho_Deva hin_Deva hin_Deva hin_Deva hin_Deva hin_Deva bho_Deva mai_Deva lmo_Latn